बुद्धिचाल महासंघ अध्यक्षमा हेराकाजी निर्वाचित
नेपाल बुद्धिचाल महासंघको शनिबार सम्पन्न नवौं तथा विशेष साधारणसभाले हेराकाजी महर्जनलाई अध्यक्षमा निर्वाचित गरेको छ ।  
काठमाडौँ — नेपाल बुद्धिचाल महासंघको शनिबार सम्पन्न नवौं तथा विशेष साधारणसभाले हेराकाजी महर्जनलाई अध्यक्षमा निर्वाचित गरेको छ ।  रिक्त अध्यक्ष पदको निर्वाचनमा महर्जन विजयी भएका हुन् । उनले ४९ मत पाएर निर्वाचित हुँदा उनको प्रतिद्वन्द्वी प्रवीण भँडेलले ३१ मत पाएका । उपाध्यक्षमा बुटवलका माधवप्रसाद प्रधान निर्वाचित भए । प्रधानले ४२ मत पाए भने बाराका राजाबाबु रौनियारले ३६ मत प्राप्त गरेका थिए । वरिष्ठ उपाध्यक्षमा भने इलामका दीपेन राई निर्विरोध चुनिए । निर्वाचनमा सात प्रदेशका ३५, ५५ जिल्लाका ५५, कार्यसमितिका २१ पदाधिकारी, प्राविधिक २, राष्ट्रिय च्याम्पियन खेलाडी २ र राखेपका मनोनीत २ गरी ११८ मध्ये ८४ प्रतिनिधिको उपस्थिति थियो । बुद्धिचाल महासंघका उपाध्यक्ष धनबहादुर बोगटीको सभापतित्वमा भएको साधारणसभाको राष्ट्रिय खेलकुद परिषदका सदस्यसचिव टंकलाल घिसिङले उदघाटन गरेका थिए ।साधारणसभाको बन्दसत्रमा महासचिव धरमबहादुर लामाले वार्षिक प्रतिवेदन पेस गरे । कोषाध्यक्ष ताराबहादुर रानाभाटले आर्थिक प्रतिवेदन प्रस्तुत गरे । सभामा उठेका विभिन्न सुझाव संकलन गरी दुवै प्रस्ताव सर्वसम्मत पारित गरिएको थियो ।खेलाडी जीवनदेखि नै सक्रिय बुद्धिचाल खेलको विकासमा होमिएका अध्यक्ष महर्जन महासंघको सचिव, महासचिव, उपाध्यक्ष हुँदै २०८० सालको वैशाखमा सम्पन्न साधारणसभामार्फत वरिष्ठ उपाध्यक्षमा निर्वाचित भएका थिए । विदुरप्रसाद गौतमले महासंघको अध्यक्षबाट राजीनामा दिएपछि हेराकाजी महर्जनले कार्यबाहकको जिम्मेवारी पाएका थिए । बुद्धिचाल खेलको विकासमा पुर्‍याएको योगदानको कदर गर्दै महासंघ कार्यसमितिले अध्यक्ष गौतमलाई बिदाइ गरेको थियो ।अध्यक्षको पदभार ग्रहण गर्दै महर्जनले बुद्धिचालको विकास र विस्तार गर्ने कार्यमा सबैलाई समेटेर अघि बढ्ने प्रतिबद्धता जनाए ।नवौं साधारणसभापछि २० जनाको कार्यसमितिले अध्यक्ष महर्जनको नेतृत्वमा बाँकी ३ वर्षे कार्यकाल पूरा गर्नेछ ।